《普照旃檀像旧物也方丈老人比以见还作诗谢之》
金朝·刘迎

我昔游京师，稽首礼瑞像。堂堂紫金身，示现大法藏。

装严七宝几，重叠九霞帐。光如百千日，晃耀不容望。

想初法王子，运力摄诸匠。瑰材发神秘，妙斲出智创。

风流蜀居士，翰墨老弥壮。雷霆大地底，音乐诸天上。

犹疑三十二，不具梵音相。不知一点真，正胜千语浪。

呜呼五因缘，语绮反成谤。我今独何幸，相见问无恙。

文殊本无二，何处觅真妄。庶修香火供，获脱烦恼障。

天龙想惊喜，诃卫日归向。巳觉海潮音，人天会方丈。

作者简介：刘迎（约1144—1180）曾为唐州幕官。世宗大定十三年（1173）以荐书对策为当时第一，次年登进士第，授豳王府记室，改任太子司经，颇受金世宗第二子显宗允恭的亲重。大定二十年“从驾凉陉”，因病去世。